過君山不獲登覽
作者：陳與義
朝代：宋

paragraphs: 我夢君山好，萬里來南州。
青眉橫玉鏡，色照城中樓。
勝日空倚眺，經年未成遊。
今朝過山下，賊急不敢留。
嵌空浪吞吐，薈蔚風颼飀。
龍吟雜虎嘯，九夏含三秋。
了與遥賞異，况乃行岩幽。
蚍蜉何當掃，延佇回我舟。
擲去九節筇，褰裳走林丘。
會逢湘君降，翠氣衣上浮。
山椒望蒼梧，寄恨舒冥搜。